**Ջոան Անգլիացի** (հուլիսի 5, 1321, Լոնդոնի թաուեր, Անգլիայի թագավորություն - սեպտեմբերի 7, 1362, Hertford Castle, Անգլիայի թագավորություն, հայտնի որպես **Ջոան Թաուերցի**), քանի որ ծնվել է Լոնդոնի Թաուերում, Շոտլանդիայի թագուհին էր, Դավիդ II արքայի առաջին կինը։

Կյանք
-----

Լինելով Անգլիայի թագավոր Էդվարդ II-ի ու Իզաբելլա Ֆրանսիացու կրտսեր դուստրը՝ Ջոանը ծնվել է Լոնդոնի Թաուերում 1321 թվականի հուլիսի 5-ին։ Նրա քույր-եղբայրներն էին՝ Անգլիայի թագավոր Էդվարդ III-ը, Քորնվոլի կոմս Ջոն Էլթամցին և Էլեանոր Վուդսթոքցին։

Նորթհեմփթոնի համաձայնագրի շրջանակներում 1328 թվականի հուլիսի 17-ին Բերվիք-ըփոն-Թվիդում Ջոանին ամուսնացրել են Շոտլանդիայի թագավոր Դավիդ II-ի հետ։ Ջոանը յոթ տարեկան էր, Դավիդը՝ չորս։ Ամուսնությունը տևել է 34 տարի, բայց եղել է անպտուղ ու, ըստ երևույթի, սիրազուրկ։

Ջոանն ու Դավիդ II-ը Ֆիլիպ VI-ի հետ՝ պատկերված ֆրոիսարտի *Ժամանակագրության* մի մանրանկարի մեջ
1329 թվականի հունիսի 7-ին Շոտլանդիայի թագավոր Ռոբերտ I-ը մահացել է ու Դավիդը դարձել է թագավոր։ Նա թագադրվել է Սքոնի վանքում 1331 թվականի նոյեմբերին։

1333 թվականի հուլիսին Բերվիք-ըփոն-Թվիդի մոտ Հալիդոն Հիլլի ճակատամարտում Անգլիայի թագավոր Էդվարդ III-ի ու իր պաշտպանյալ Էդվարդ Բալիոլի հաղթանակից հետո Դավիդին ու Ջոանին ապահովության համար ուղարկել են Ֆրանսիա։ 1334 թվականի մայիսին նրանք հասել են Բուլոն-սյուր-Մեր, որտեղ նրանց դիմավորել է թագավոր Ֆիլիպ VI-ը, որը Ջոանի մոր զարմիկն էր։ Քիչ բան է հայտնի Ֆրանսիայում շոտլանդական թագավորի ու թագուհու կյանքի մասին, բացի այն, որ Շատո Գայարը հատկացվել է նրանց որպես բնակավայր և որ թագավորը նրանց հարգանքով էր վերաբերում։

Այս ընթացքում Դավիդի ներկայացուցիչները Շոտլանդիայում նորից գլուխ են բարձրացրել, որը հնարավորություն է տվել Դավիդին ու Ջոանին 1341 թվականի հունիսին վերադառնալ ու իշխանությունը վերցնել իր ձեռքը։ 1346 թվականի հոկտեմբերի 17-ին Դարհեմ կոմսությունում Նեվիլի խաչի ճակատամարտի ընթացքում Դավիդը գերի է վերցվել ու տասնմեկ տարի բանտարկված մնացել Անգլիայում։ Չնայած Էդվարդ III-ը թույլ էր տվել Ջոանին մի քանի անգամ այցելել ամուսնուն Լոնդոնի Թաուերում, նա այդպես էլ չի հղիացել։ 1357 թվականին Դավիդի ազատ արձակվելուց հետո Ջոանը որոշել է մնալ Անգլիայում։ Նա կապված էր իր մայրիկի հետ, որին խնամում էր նրա մահից առաջ։

Ջոանը մահացել է 1362 թվականին, 41 տարեկան հասակում, Հերթֆորդշայրի Հերթֆորդ ամրոցում։ Թաղվել է Լոնդոնի Գրեյֆրայերս քրիստոնեական եկեղեցում, որն ուժեղ ռմբակոծության է ենթարկվել Բլիցի ընթացքում (Բրիտանիայի ռմբակոծությունը Գերմանիայի կողմից 1940 և1941 թվականներին Երկրորդ աշխարհամարտի տարիներին)։ Գերեզմանի տեղն անհետացել է։

Նախնիներ
--------

Կաղապար:Ahnentafel

Նշումներ
--------

1. 1 2  Kindred Britain
2. ↑  Panton (2011), 281
3. ↑  Marshall, (2003), 36
4. ↑  Castor (2011), 313
5. ↑  Ashley (1999), 551
6. ↑  Brown (2004), 321
7. ↑  Marshall (2003), 37
8. 1 2  Marshall (2003), 38
9. ↑  Mortimer (2008), 338

Աղբյուրներ
----------

* Ashley, Mike. *The Mammoth Book of British Kings and Queens*. London: Robinson Publishers, 1999. 1-84119-096-9
* Brown, Michael. *The Wars of Scotland, 1214–1371*. Edinburgh: Edinburgh University Press, 2004. 978-0748612383
* Marshall, Rosalind. *Scottish Queens 1034–1714*. East Linton: Tuckwell Press, 2003. 978-0859766777
* Mortimer, Ian. *The Perfect King The Life of Edward III, Father of the English Nation*. London: Vintage, 2008. 978-0099527091
* Panton, James. *Historical Dictionary of the British Monarchy*. Lanham, MD: Scarecrow Press, 2011. 978-0810857797


|  |  |
| --- | --- |
|  | Վիքիպահեստն ունի նյութեր, որոնք վերաբերում են «Ջոան Թաուերցի» հոդվածին։ |

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | The Peerage · Find A Grave · WikiTree · WeRelate · Rodovid |
|  |
| Բառարաններ և հանրագիտարաններ | Օքսֆորդի կենսագրական · Dictionary of National Biography |

 |